Sademete väli Kagu-Eestis on suhteliselt keeruline. Siin esinevad Eesti mastaabis nii ühed kõige sademeterohkemad kui ka -vaesemad paigad. Sademete territoriaalset jaotumist enim mõjutavaks teguriks on kohalik reljeef. Kõrgustikel ja nende tuulepealsetel nõlvadel sajab maha palju suurem sademete hulk kui tuulealustel nõlvadel ja madalikel. Kuna valdav enamus sademeid toovaid õhumasse saabub Eestisse edelasektorist, s.o. lääne ja lõuna ilmakaarte vahelt, siis kõrgustike vastavad nõlvad on ka kõige niiskemad. Samas aga kõrgustike idapoolsemad servaalad on suhteliselt vähemate sademetega. Kõige kuivemateks aladeks Kagu-Eestis on madalamad alad ja eelkõige Peipsi järve rannikumadalik (joon. 1). Keskmised sademete kuu- ja aastasummad jaamades ja postides perioodil 1966-1998 on toodud tabelis 3. Lisades 3-6 on antud üksikaastate väärtused mõnes iseloomulikus kohas.